Sprovodni obredi započet će hrvatskom himnom. Nazočnima će se najprije obratiti Pero Kožul, pročelnik Povjerenstva. Nakon njega govorit će njegova ekscelencija Franz Kaufman, zamjenik veleposlanice SR Njemačke u BiH, zbog toga što je među žrtvama i 14 njemačkih vojnika. Zdenko Ćosić, predsjednik Vlade Županije Zapadno-hercegovačke i Miro Kraljević, načelnik općine Široki Brijeg, također će se u svojstvu domaćina obratiti nazočnima.
Pokopu će prethoditi »Večer sjećanja« koja će biti upriličena u srijedu, 25. srpnja, u dvorani kina »Borak« u Širokom Brijegu. Bit će sastavljena iz dva dijela. U prvom dijelu bit će prikazan video-materijal o djelovanju Povjerenstva za obilježavanje i uređivanje grobišta iz Drugoga svjetskog rata i poraća na području općine Široki Brijeg i Vicepostulature postupka mučeništva »Fra Leo Petrović i 65 subraće«. U drugom dijelu bit će predavanje o stradanjima Hrvata u Drugom svjetskom ratu i poraću, s posebnim osvrtom na stradanja Širokobriježana u to doba. Održat će ga suvremeni i znameniti hrvatski povjesničar dr. sc. Jure Krišto iz Tomislavgrada, znanstveni savjetnik na Hrvatskom institutu za povijest u Zagrebu.